VDSS sklep Psp 393/2011
Sodna praksa Višjega delovnega in socialnega sodišča, 2012-01-11

zavrženje vloge - pritožba - rok za pritožbo - pritožba poslana po telefaksu

Vloga, poslana po telefaksu, je pravočasna, če prispe na sodišče pred potekom roka (upoštevaje tudi poslovni čas sodišč).

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom zavrglo pritožbo tožečih strank, vloženo zoper sklep z dne 14. 9. 2011, s katerim je prvostopenjsko sodišče odločilo, da ni stvarno pristojno za odločanje v tem sporu, ker je ugotovilo, da je vložena prepozno.

Zoper sklep se je zaradi bistvene kršitve postopka pritožila tožeča stranka in predlagala, da ga sodišče druge stopnje razveljavi. Soglaša, da v postopku pred delovnimi in socialnimi sodišči veljajo določbe Zakona o pravdnem postopku (ZPP, Ur. l. RS, št. 26/99 – 45/08) o vročanju pošiljk. Pritožbo zoper sklep, s katerim se je prvostopenjsko sodišče izreklo za stvarno nepristojno, je tožeča stranka oddala po telefaksu 5. 10. 2011, kar je v okviru določenega roka in kar dokazuje s predložitvijo rezultatov oddajanja s telefaksa št. ... na telefaks sodišča št. .... Dne 6. 10. 2011 je bila pritožba poslana še s priporočeno pošiljko. Ker se zadnji dan roka šteje do polnoči in ker je bila pritožba poslana po telefaksu zadnji dan ob 17.45 uri, jo je potrebno šteti kot pravočasno, ne glede na to, kdaj jo je sodišče prejelo. Če je bil telefaks na sodišču izključen izven delovnega časa, če ni bilo papirja v njem ali je obstajal kakšen drug razlog, ki tožeči stranki ni znan, to ne more vplivati na pravočasnost vloge.

Sodišče prve stopnje je pritožbo zavrglo s pravilno uporabo določbo ZPP, ki se na podlagi 19. člena Zakona o delovnih in socialnih sodiščih (ZDSS-1, Ur. l. RS, št. 2/04 in 10/04) uporablja tudi v postopku v socialnih sporih.

Sklep prvostopenjskega sodišča, s katerim je odločilo, da ni stvarno pristojno za odločanje v tem sporu in bo zadevo odstopilo stvarno pristojnemu Upravnem sodišču v Ljubljani, je bil pooblaščenki tožeče stranke, kot izhaja iz vročilnice, priložene listu št. 12 sodnega spisa, vročen 20. 9. 2011. Sklep vsebuje pravilen pravni pouk dopustnosti vložitve pritožbe v roku 15 dni od vročitve. Iz sprejemne oznake ter sprejemne štampiljke na telefaks kopiji v sodnem spisu (list. št. 13) izhaja, da je sodišče prve stopnje pritožbo prejelo 6. 10. 2011, kar je en dan prepozno, ker je 15 dnevni rok iztekel na sredo 5. 10. 2011. Iz izpisa oddanih in sprejetih telefaks sporočil, ki ga tožeča stranka prilaga pritožbi sicer izhaja, da je bila pritožba poslana po telefaksu dne 5. 10. 2011 ob 17:49 uri, kar na pravočasnost ne vpliva, ker mora tudi vloga, poslana po telefaksu, prispeti na sodišče do izteka roka za vložitev tožbe. V prvem odstavku 112. člena ZPP je določeno, da se vloga, vezana na rok, šteje za pravočasno, če je izročena pristojnemu sodišču, preden se rok izteče. Po drugem odstavku se le za vlogo, poslano po pošti priporočeno ali oddano na pošto brzojavno, šteje dan oddaje na pošto za dan izročitve sodišču, na katero je naslovljena. Iz komentarja dr. Aleša Galiča k 112. členu ZPP v publikaciji Pravdni postopek, Zakon s komentarjem, Založba Uradni list RS in GV založba, leto 2005, izhaja, da se zadnji dan roka sicer šteje do polnoči, vendar je na sodišču, upoštevajoč poslovni čas sodišč, mogoče oddati vlogo le do konca uradnih ur. Poslovni čas sodišč določa 51. člen Sodnega reda (Ur. l. RS, št. 17/95 s spremembami), po katerem je poslovni čas vseh sodišč od ponedeljka do četrtka od 8. do 16. ure, v petek pa od 8. do 15. ure, razen če zaradi izvajanja uradnih ur s sodnim redom ni drugače določeno. Iz 100. člena Sodnega reda, ki določa, da se sporočila in vloge strank po telefaksu štejejo kot pisne vloge strank, če so v skladu s procesnimi zakoni in če se iz samega telefaksa da ugotoviti čas oddaje in istovetnost pošiljatelja, bi sicer bilo mogoče posredno sklepati, da je bistven čas oddaje faksa, vendar je treba upoštevati zakonsko določbo prvega odstavka 112. člena ZPP, iz katerega jasno izhaja drugačna rešitev. Po mnenju komentatorjev, ki ga sodišče druge stopnje sprejema, je vloga poslana po telefaksu pravočasna, če bo na sodišču prejeta pred potekom roka in ne zadošča, da je bila poslana pred polnočjo. Na določen časovni zamik, pa tudi na uradne ure sodišča, do katerega lahko pride pri vnosu vloge prek telefaksa, stranka mora računati. Daljše okvare ali nedosegljivost (izključenost telefaksa sodišča), zaradi katerega vloga na sodišče prispe prepozno, lahko ob izpolnjenih pogojih utemeljijo vrnitev v prejšnje stanje, nikakor pa to ne pomeni, da je vlogo, čeprav oddano po telefaksu zadnji dan roka in ki je k sodišču prispela, po sprejemnih podatkih, po izteku roka, mogoče šteti za pravočasno.

Predsednica senata sodišča prve stopnje je v skladu s pristojnostjo po prvem odstavku 366. člena v zvezi s prvim odstavkom 343. člena ZPP prepozno vloženo pritožbo pravilno zavrgla. Sklep sodišča prve stopnje je zakonit, zato je  neutemeljeno pritožbo sodišče druge stopnje na podlagi 2. točke 365. člena ZPP zavrnilo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.